রাষ্ট্রায়ত্ত সংস্থার বিরুদ্ধে বঞ্চনার অভিযোগ! বিক্ষোভে অবসরপ্রাপ্ত কর্মীরা

ওয়েব ডেস্ক : রাষ্ট্রায়ত্ত সংস্থার বিরুদ্ধে বঞ্চনার অভিযোগ। বিক্ষোভ (Protest) দেখালেন অবসরপ্রাপ্ত কর্মীরা (Retired employees)। জানা গিয়েছে, রাষ্ট্রায়ত্ত দুর্গাপুর (Durgapur) ইস্পাত কারখানা ও মিশ্র ইস্পাত কারখানার অবসরপ্রাপ্ত কর্মীদের আবাসন খালি করার জন্য নোটিস দেওয়া হয়েছে। অভিযোগ, বন্ধ করে দেওয়া হচ্ছে জল-বিদ্যুৎ। এমনই একের পর এক বঞ্চনার অভিযোগ তুলে দুর্গাপুরের রাষ্ট্রায়ত্ত নগর প্রশাসনিক ভবনের সামনে বৃহস্পতিবার দুপুরে বিক্ষোভ দেখালেন অবসরপ্রাপ্ত কর্মীরা।

জানা গিয়েছে, প্রায় দশ হাজার আবাসন রয়েছে। বেশিরভাগ অবসরপ্রাপ্ত কর্মীরা (Retired employees) রয়েছেন সেখানে। অবসরপ্রাপ্ত কর্মীদের অভিযোগ, “আমরা যখন ইস্পাত কারখানায় কাজ করতাম তখন রক্ত ঘাম ঝরিয়েছি কারখানার জন্য। তখন আমাদের থাকার জন্য সংস্থাই দিয়েছিল এই কোয়ার্টার। হাতে তুলে দিয়েছিল সরকারি লাইসেন্স। এখন অবসরের পর সেই আশ্রয়টাই কেড়ে নিতে চাইছে কেন্দ্রীয় সরকার। এই লাইসেন্স পুনর্নবীকরণ না করে কর্তৃপক্ষ ইচ্ছে করে বিদ্যুৎ সংযোগ কেটে দিচ্ছে, বন্ধ করে দিচ্ছে পানীয় জল সরবরাহ। আমাদের সঙ্গে আলোচনা না হলে আমরা বৃহত্তর আন্দোলনের পথে হাঁটবো। সেই জন্য মানববন্ধন করে প্রতীকী আন্দোলন করলাম বৃহস্পতিবার।”

আরও খবর : কলকাতা পুলিশের সাইবার সেল ও এফবিআই-এর যৌথ অভিযানে গ্রেফতার বিদেশি প্রতারণা চক্রের পান্ডা

দুর্গাপুরের ১নং ব্লক তৃণমূলের (TMC) সভাপতি রাজিব ঘোষ বলেন,”বর্তমানে এরা অবসরপ্রাপ্ত কর্মী কিন্তু একসময় এই কর্মীরা ইস্পাত কারখানাকে শক্তিশালী করেছিল। এখন এদের উচ্ছেদ করার নোটিস দেওয়া হচ্ছে। উচ্ছেদ করা হলে আমরা বৃহত্তর আন্দোলনের পথে হাঁটবো।”

পাল্টা আসানসোল সাংগঠনিক জেলা বিজেপির (BJP) নেতা অমিতাভ বন্দ্যোপাধ্যায় বলেন,”একাধিকবার ইস্পাত কারখানা কর্তৃপক্ষ নোটিস দিয়েছিলেন লাইসেন্স পুনর্নবীকরণের জন্য। কিন্তু ওই অবসরপ্রাপ্ত কর্মীরা কর্তৃপক্ষের ডাকে সাড়া দেননি। এছাড়া বহু আবাসন দখল করে রেখেছে তৃণমূল। আমরা ইস্পাত কারখানা কর্তৃপক্ষের কাছে দাবি করব আগে দখল করা আবাসন খালি করার ব্যবস্থা করুন। যাতে অবসরপ্রাপ্ত কর্মীদের সঙ্গে বসে যাতে আলোচনা করে সমস্যার সমাধান করা যায়। সেই আবেদনও করব ইস্পাত কারখানা কর্তৃপক্ষের কাছে।”